रांची. श्रम, नियोजन प्रशिक्षण एवं कौशल विकास मंत्री राज पलिवार ने मुख्यमंत्री सचिवालय में आयोजित जनता दरबार में आए लोगों की समस्याओं को सुना। एक मामला धनबाद से आया। पुष्पा देवी अपने भाई शंभु यादव के साथ जनता दरबार पहुंची। उसने मंत्री के समक्ष अपने पति सुरेंद्र यादव की शिकायत की।
सुरेंद्र धनबाद में एक स्थानीय न्यूज चैनल का डायरेक्टर है। उसकी शादी 20 जून 2014 को हुई थी। शादी के तीन माह बाद ही पति के बड़े भाई का देहांत हो गया। इसके बाद उसका पति मारपीट करता है कि तुम्हारे इस घर में आने के बाद बड़े भाई की मौत हो गई। तुम ही इसका कारण हो। इसके अलावा वह मायके वालों से पांच लाख रुपए की मांग भी करता है और कहता है कि हम भाभी से शादी करेंगे। तुम भी मेरे छोटे भाई से शादी कर लो। मंत्री ने जनता दरबार में करीब 70 लोगों की व्यक्तिगत रूप से शिकायतें सुनीं।
एसपी को मंत्री ने दिया उचित कार्रवाई का निर्देश
पुष्पा देवी बताती हैं कि इस संबंध में गोंदूडीह थाने में प्राथमिकी भी दर्ज कराई, लेकिन थानेदार उनके पति को गिरफ्तार नहीं कर रहा है। कहीं कोई सुनवाई नहीं हो रही है। पति सुरेंद्र यादव भी कहता है कि केस वापस ले लो। मंत्री ने धनबाद एसपी से बात की व निर्देश दिया कि इस मामले को संज्ञान में लें और इंसाफ दिलाएं।
एक अन्य मामले में पति पर ब्लैकमेल का आरोप
इसी तरह का ए मामला इटकी से आया। उषा देवी ने की शिकायत कि उनका पहला पति लाल वचन चौहान अलीनगर, मुगलसराय का रहने वाला है। वह अक्सर ब्लैकमेल करता है। पैसा मांगता है। इटकी में उसके खिलाफ केस भी दर्ज है, पर पुलिस कुछ नहीं कर रही है। पलिवार ने आश्वासन दिया कि उसे गिरफ्तार कर लिया जाएगा।
श्रम कानून तोड़ने वालों को दबोचेगा धावा दल : पलिवार
जनता दरबार समाप्त होने के बाद श्रम मंत्री राज पलिवार ने कहा कि जमीन और पारिवारिक विवाद के मामले न्यायिक हैं। इसको छोड़कर जितने भी मामले जनता दरबार में आते हैं, उन पर संजीदगी के साथ कार्रवाई होती है। अधिकारियों को निर्देश दिए जाते हैं और प्रयास होता है कि समस्याओं का तत्काल हल निकाल लिया जाए। उन्होंने कहा कि कुछ मामले न्यूनतम मजदूरी को लेकर भी आए। इसके लिए हमने धावा दल का गठन किया है। देवघर व मधुपुर में धावा दल ने छापा मार कर कई ऐसे लोगों को पकड़ा, जो मजदूरों को न्यूनतम मजदूरी नहीं दे रहे हैं। धावा दल पूरे राज्य में काम करेगा और श्रम कानून के खिलाफ काम करने वाले अधिकारियों के खिलाफ कार्रवाई करेगा।
विधानसभा कर्मी 28 दिन से लापता, ढूंढ़ने की गुहार
झारखंड विधानसभा में अनुसेवक के पद पर कार्यरत अजय कुमार दो दिसंबर से लापता है। उसके पिता भोला प्रसाद अपनी पत्नी के साथ जनता दरबार में आए और अपने लापता पुत्र को ढूंढ़ निकालने की मांग की। राज पलिवार ने डीजीपी डीके पांडेय से फोन पर बात कर लापता विधानसभा कर्मी को ढूंढ़ने के लिए आवश्यक कार्रवाई करने को कहा।
कई मामलों में तत्काल कार्रवाई के दिए निर्देश
जनता दरबार में भूमि विवाद से जुड़े 16 मामले आए। पारिवारिक कलह, अनुकंपा के आधार पर नौकरी, पुलिस द्वारा प्रताड़ना तथा इलाज हेतु आर्थिक सहायता मांगने से जुड़े मामले भी आए। मंत्री पलिवार ने तत्काल संबंधित अधिकारियों को फोन पर यथोचित कार्रवाई का निर्देश दिया। कई लोगों ने विभिन्न थानों में पुलिसकर्मियों की कार्य संस्कृति के बारे में शिकायत की।
hin_Deva hin_Deva hin_Deva hin_Deva mag_Deva hin_Deva hin_Deva hin_Deva bho_Deva hin_Deva hin_Deva hin_Deva